Blake Lively

Blake Ellender Brown ( * 25. august 1987, Los Angeles, Kalifornia, USA) profesionálne známa ako Blake Lively, je americká herečka a modelka, známa z televízneho seriálu Gossip Girl (20072012).

 Detstvo a mladosť 

Blake Lively sa narodila ako Blake Ellender Brown a je dcérou talentovej agentky Elaine a herca Ernieho Livelyho. Všetci jej súrodenci sa tiež venovali šoubiznisu.

Ako dieťa navštevovala herecké kurzy so svojimi rodičmi, čo jej pomohlo prirodzene nadobudnúť herecké základy a sebavedomie. Prvýkrát sa pred kamerou objavila už ako 10-ročná v rodinnom filme Sandman (1998), ktorý režíroval jej otec, no pôvodne herectvo neplánovala – chcela študovať na Stanforde.

V roku 2005 ukončila strednú školu v Burbanku, kde bola roztlieskavačkou, členkou speváckeho zboru aj predsedníčkou triedy. Počas letných prázdnin ju brat presvedčil, aby absolvovala niekoľko hereckých konkurzov, z čoho vzišla jej prvá veľká rola – Bridget vo filme Sesterstvo putovných nohavíc (2005), ktorý nakrúcala medzi tretím a štvrtým ročníkom strednej školy.

 Kariéra 

V roku 2005 účinkovala po boku herečiek ako Alexis Bledel, America Ferrera a Amber Tamblyn vo filme Sesterstvo putovných nohavíc, ktorý bol úspešný. Lively za svoj herecký výkon získala nomináciu na Teen Choice Award. 

Zlom v jej kariére nastal v roku 2007, keď získala rolu Sereny van der Woodsen v televíznom seriáli Gossip Girl. Spočiatku ju chcela odmietnuť, pretože plánovala ísť na vysokú školu, no tvorcovia ju presvedčili, že môže štúdium kombinovať s natáčaním. Nakoniec zostala v seriáli až do jeho konca v roku 2012. Počas tohto obdobia sa stala módnou ikonou a pravidelne sa objavovala na titulných stranách magazínov – jej prvý veľký titul vyšiel v novembri 2007 pre CosmoGirl.

V roku 2008 si zopakovala rolu Bridget vo filme Sesterstvo putovných nohavíc 2. O rok neskôr, si zahrala po boku hercov ako Robin Wright, Alan Arkin, Winona Ryder a Zoe Kazan vo filme Súkromné životy Pippi Lee. V roku 2010 sa objavila vo filme Mesto hriechu, ktorý režíroval Ben Affleck. 

V roku 2011 si zahrala hlavnú ženskú rolu v komiksovke Green Lantern, kde si zahrala po boku Ryana Reynoldsa. V tom istom roku sa objavila v rebríčkoch najvplyvnejších a najkrajších osobností sveta.

V roku 2015 si zahrala vo filme Večne mladá. Za svoj herecký výkon získala nomináciu na cenu Saturn Award. V roku 2018 zaznamenala ďalší úspech v thrilleri Nebezpečná láskavosť, kde stvárnila tajomnú a extravagantnú ženu. Kritici jej výkon označili za jeden z najlepších v jej kariére. V roku 2020 si zahrala nájomnú vrahyňu v akčnom thrilleri Rytmická sekcia. V roku 2024 si zahrala po boku Jenny Slate vo filme Končí sa to nami.

 Súkromný život 

Blake Lively tvorila pár so svojím hereckým kolegom zo seriálu Gossip Girl , Pennom Badgleym, v rokoch 2007 až 2010.

V roku 2010 sa zoznámila s Ryanom Reynoldsom počas natáčania filmu Green Lantern. Začali spolu chodiť v októbri 2011 a 9. septembra 2012 sa zosobášili na historickej plantáži Boone Hall v Južnej Karolíne. Majú spolu štyri deti (narodené v rokoch 2014, 2016, 2019 a 2023) a žijú v Pound Ridge v štáte New York.

Blake a Ryan sú blízkymi priateľmi speváčky Taylor Swift, ktorá pomenovala postavy v piesni „Betty“ po ich dcérach. V novembri 2024 bolo oznámené, že Swiftová je krstnou mamou troch Livelyiných dcér.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Osobnosti z Los Angeles